
PËR NJË NDRYSHIM DHE SHTESË NË VENDIMIN NR. 722, DATË 19.11.1998 TË KËSHILLIT TË MINISTRAVE  “PËR MIRATIMIN E RREGULLORES SË URBANISTIKËS”, TË NDRYSHUAR

 Në mbështetje të nenit 100 të Kushtetutës, të nenit 5 të ligjit nr.8405, datë 17.9.1998 “Për urbanistikën”, të ndryshuar, me propozimin e Ministrit të Punëve Publike dhe Transportit, Këshilli i Ministrave
 
VENDOSI:

 Në vendimin nr.722, datë 19.11.1998 të Këshillit të Ministrave, të ndryshuar, bëhen ky ndryshim dhe shtesë:
1.  Pika 132 e kreut III ndryshohet, si më poshtë vijon:
 “ 132. a) Sipas përcaktimit dhe klasifikimit të bërë në nenin 2 të ligjit nr.8378, datë 22.7.1998 “Kodi Rrugor i Republikës së Shqipërisë”, në rrugët e kategorisë “A”, autostrada, të kategorisë “B”, rrugë interurbane kryesore dhe të kategorisë “C”, rrugë interurbane dytësore, nuk lejohen hyrje–daljet, përveç atyre të përcaktuara në projektin e rrugës.
b) Ndalohet çdo lloj ndërtimi, me përjashtim të pikave të karburantit, në një distancë jo më të vogël se:
i)  30 metra nga kufiri rrugor i rrugëve  të kategorisë “A”;
ii)  25 metra nga kufiri rrugor i rrugëve të kategorive “B” dhe “C”;
 Pikat e karburantit vendosen në një distancë jo më të vogël se 10 m nga kufiri  rrugor i rrugëve të kategorive “A”, “B” dhe “C”.
Në këtë kuptim, “kufi rrugor” konsiderohet  fundi i pronësisë rrugore, referuar titujve të pronësisë dhe/ ose brezave të shpronësimit sipas projektit të miratuar.
Në mungesë të tyre, kufiri formohet nga vija e jashtme e hendekut të sigurimit të kanalit, kur ai ekziston, ose përkatësisht nga vija e sipërme/e poshtme e skarpatës, nëse rruga shtrihet në terren të pjerrët.”.
2. Në fund të pikës 135 të kreut III, shtohet paragrafi me këtë përmbajtje:
 “Për të gjitha ndërtimet përgjatë rrugëve urbane që ndërlidhin autostradat apo rrugët interurbane kryesore e dytësore (unazat e jashtme dhe/ose rrugët hyrëse në qendrat urbane), përpara miratimit të lejes së sheshit të ndërtimit, subjekti duhet të pajiset me formularin 1/1 të ligjit nr.8405, datë 17.9.1998 “Për urbanistikën”, të ndryshuar,  së bashku me projektin teknik për hyrje-daljen e autorizuar, i cili miratohet nga enti përgjegjës për administrimin  dhe mirëmbajtjen e autostradave dhe rrugëve interurbane kryesore e atyre dytësore.”.
 Ky vendim hyn në fuqi pas botimit në Fletoren Zyrtare.

